Γιαροσλάβα Μάχουτσιχ

Η Γιαροσλάβα Ολεκσίγεβνα Μάχουτσιχ () (γενν. στις 19 Σεπτεμβρίου 2001) είναι Ουκρανή αθλήτρια, ολυμπιονίκης και κάτοχος του παγκοσμίου ρεκόρ στο άλμα εις ύψος. Στο ντεμπούτο της στους Ολυμπιακούς Αγώνες πήρε το χάλκινο μετάλλιο στους Ολυμπιακούς Αγώνες του 2021 στο Τόκιο, ενώ στους Ολυμπιακούς Αγώνες του 2024 στο Παρίσι ανέβηκε στην κορυφή του βάθρου, κερδίζοντας το χρυσό μετάλλιο. Έχει επίσης κερδίσει το αργυρό μετάλλιο στο Παγκόσμιο Πρωτάθλημα του 2019, σημειώνοντας νέο παγκόσμιο ρεκόρ νεανίδων, το χρυσό μετάλλιο στο Παγκόσμιο Πρωτάθλημα Κλειστού Στίβου του 2022 και το χρυσό μετάλλιο στο Παγκόσμιο Πρωτάθλημα του 2023. Είναι δύο φορές πρωταθλήτρια Ευρώπης, το 2022 και το 2024. Στις 7 Ιουλίου 2024 κατέρριψε και το παγκόσμιο ρεκόρ στο ύψος με άλμα 2,10 μέτρων.

 Καριέρα 
Η Μάχουτσιχ ξεκίνησε το άλμα εις ύψος σε ηλικία 13 ετών, αλλά κατάφερε να βελτιωθεί σημαντικά μέσα σε δύο χρόνια. Σε ηλικία 15 ετών, κέρδισε το χρυσό μετάλλιο στο Παγκόσμιο Πρωτάθλημα Κ18 του 2017 στο Ναϊρόμπι, με τη μεγαλύτερη διαφορά στην ιστορία των Παγκοσμίων Πρωταθλημάτων Κ18 με την καλύτερη ατομική επίδοση της με 1,92 μ., Ισοφάρισε το ρεκόρ της συμπατριώτισσάς της Ιρίνα Κοβαλένκο από το 2003 και σημείωσε ανεπίσημο παγκόσμιο ρεκόρ για 15χρονη. Λίγες εβδομάδες αργότερα κέρδισε το αγώνισμα του άλματος εις ύψος στο Ευρωπαϊκό Ολυμπιακό Φεστιβάλ Νέων του 2017 στο Γκιέρ, με ύψος 1,89 μ..

Το 2018, η Μάχουτσιχ πήδηξε στο 1,94 μ. στο Ευρωπαϊκό Πρωτάθλημα Κ18 και κέρδισε το χρυσό μετάλλιο με 10 εκατοστά μπροστά από την δεύτερη, σημειώνοντας νέο ρεκόρ διοργάνωσης. Στα μέσα Οκτωβρίου κέρδισε το χρυσό μετάλλιο στους Ολυμπιακούς Αγώνες Νέων του 2018 στο Μπουένος Άιρες με συνολικό ύψος 3,87 μ. και σημείωσε νέο ατομικό ρεκόρ με 1,95 μ. στο 2ο στάδιο. Ένα μήνα μετά την επιτυχία της στους Ολυμπιακούς Αγώνες Νέων, η Μάχουτσιχ βελτίωσε το ατομικό ρεκόρ της στο 1,96 μ. και ισοφάρισε το παγκόσμιο ρεκόρ Κ18 σε μια ετήσια συνάντηση στο κλειστό στίβο στο Μινσκ.

Κατά τη διάρκεια της σεζόν κλειστού στίβου 2019, η Μάχουτσιχ πήδηξε 1,99 μ. στο Χουστόπετσε και ισοφάρισε το παγκόσμιο ρεκόρ Κ20 της Βάστι Κάνιγκχαμ. Στον ανοιχτό στίβο, κέρδισε την εναρκτήρια συνάντηση του Diamond League 2019 στη Ντόχα με ατομική καλύτερη επίδοση στο 1,96 μ. και έγινε η νεότερη αθλήτρια που κέρδισε ποτέ αγώνα Diamond League, σε ηλικία 17 ετών και 226 ημερών. Το Σεπτέμβριο πήδηξε 2,04 μ. στο Παγκόσμιο Πρωτάθλημα του 2019 στη Ντόχα, κατακτώντας το αργυρό μετάλλιο και καταρρίπτοντας το παγκόσμιο ρεκόρ Κ20.

Τον Ιανουάριο του 2020, η Μάχουτσιχ πήδηξε 2,01 μ. στο Λβιβ, ένα νέο παγκόσμιο ρεκόρ κλειστού στίβου Κ20, το οποίο έσπασε ξανά λίγες μέρες αργότερα, όταν πήδηξε πάνω από 2,02 μ. στην Καρλσρούη.

Τον Φεβρουάριο του 2021, η Μάχουτσιχ πήδηξε στα 2,06 μέτρα στην Μπάνσκα Μπίστριτσα, το υψηλότερο που έχει πηδήξει οποιαδήποτε γυναίκα σε κλειστό στίβο από το 2012. Τον Αύγουστο κέρδισε το χάλκινο μετάλλιο στο άλμα εις ύψος στους  Ολυμπιακούς Αγώνες του 2021 στο Τόκιο.

Τον Μάρτιο του 2022, λίγες μέρες μετά τη φυγή από τη ρωσική εισβολή στην Ουκρανία, κέρδισε το χρυσό μετάλλιο στο άλμα εις ύψος στο Παγκόσμιο Πρωτάθλημα Κλειστού Στίβου 2022. Χρειάστηκε να κάνει ένα τριήμερο ταξίδι 2.000 χλμ. με αυτοκίνητο από την Ουκρανία στη Σερβία για να αγωνιστεί στο πρωτάθλημα.

Τον Αύγουστο του 2023, η Μάχουτσιχ βρέθηκε στο υψηλότερο σκαλί του βάθρου στο άλμα εις ύψος στο Παγκόσμιο Πρώτάθλημα της Βουδαπέστης σημειώνοντας επίδοση 2,01 μ. Ολοκλήρωσε τον αγώνα της με τρεις αποτυχημένες απόπειρες στα 2,07 μ., επίδοση που θα αποτελούσε νέο ατομικό ρεκόρ για την ίδια.

Στις 7 Ιουλίου 2024 στο Diamond League του Παρισιού η Μάχουτσιχ κατέρριψε το παγκόσμιο ρεκόρ του αγωνίσματος με άλμα στα 2,10 μέτρα. Το προηγούμενο κατείχε η Βουλγάρα Στέφκα Κοσταντίνοβα με 2,09 μέτρα από το 1987.

Στις 4 Αυγούστου 2024, γράφτηκε άλλη μία σημαντική σελίδα του βιογράφικού της στο Παρίσι, αφού στους 33ους Θερινούς Ολυμπιακούς Αγώνες κατέκτησε το χρυσό μετάλλιο στο άλμα εις ύψος ύψος χάρις στο καθαρό της άλμα πάνω από τα 2,00 μέτρα.

 Παραπομπές 

 Εξωτερικοί σύνδεσμοι 

 - World Athletics 
 Γιαροσλάβα Μάχουτσικ - στην Ευρωπαϊκή Ομοσπονδία Στίβου

Κατηγορία:Ουκρανές αθλήτριες του άλματος εις ύψος
Κατηγορία:Αθλητές του στίβου στους Θερινούς Ολυμπιακούς Αγώνες 2020
Κατηγορία:Χάλκινοι Ολυμπιονίκες του στίβου
Κατηγορία:Ουκρανοί Ολυμπιονίκες
Κατηγορία:Κάτοχοι μεταλλίων του Παγκοσμίου Πρωταθλήματος Στίβου
Κατηγορία:Παγκόσμιοι πρωταθλητές στίβου 
Κατηγορία:Κάτοχοι μεταλλίων του Ευρωπαϊκού Πρωταθλήματος Στίβου 
Κατηγορία:Κάτοχοι μεταλλίων του Παγκοσμίου Πρωταθλήματος Κλειστού Στίβου 
Κατηγορία:Πρωταθλητές Ευρώπης στον στίβο 
Κατηγορία:Νικητές Diamond League
Κατηγορία:Αθλητές του στίβου στους Θερινούς Ολυμπιακούς Αγώνες 2024